पाएं अपने शहर की ताज़ा ख़बरें और फ्री ई-पेपरडाउनलोड करें
जिले में कोविड 19 की दूसरी लहर के तेजी से बढ़ते संक्रमण को देखते हुए नई गाइड लाइन जारी कर संक्रमण की चेन तोड़ने के लिए 3 से 17 मई तक महामारी रेड अलर्ट जन अनुशासन पखवाड़ा घोषित किया है।कलेक्टर पीयूष समारिया ने कहा है कि कोरोना संक्रमण की बढ़ती रफ्तार के कारण पूरा जिला मुश्किल दौर से गुजर रहा है। संक्रमण की दर के साथ-साथ कोविड से होने वाली मौतों की संख्या भी पहले की तुलना में काफी तेजी से बढ़ी हैं। ऎसे में जिलेवासी संयम और अनुशासन का परिचय देकर इस संकट से बाहर आने में सहयोग करें। उन्होंने अपील की है कि इस महामारी की भयावहता को समझें तथा बाजारों, विवाह-समारोहों सहित अन्य गतिविधियों में भीड़भाड़ रोकने के लिए जारी गाइड लाइन की पालना करें।
किया जाएगा क्वारेंटाइन
जिले में कोरोना की भयावह स्थिति को देखते हुए राज्य सकार द्वारा कोरोना की चेन तोड़ने के लिए महामारी रेड अलर्ट-जन अनुशासन पखवाड़ा की गाइड लाइन जारी की है। कर्फ्यू के दौरान कोई व्यक्ति बिना किसी कारण के घूमता हुआ पाया गया, तो उसे संस्थागत क्वारेंटीन कर दिया जाएगा, जब तक कि उसकी आरटीपीसीआर रिपोर्ट नेगेटिव नहीं आ जाती है साथ ही उसके खिलाफ कानूनी कार्रवाई की जाएगी। विवाह समारोह में अब 50 की जगह 31 व्यक्ति ही अनुमत होंगे और विवाह समारोह केवल एक ही कार्यक्रम के रूप में अधिकतम 3 घंटे तक आयोजित किया जा सकेगा। विवाह समारोह के संबंध में दिनांक, आयोजन की समयावधि व स्थान की पूर्व सूचना एसडीएम को ई मेल से देने के साथ ही शामिल होने वाले मेहमानों की सूची भी अनिवार्य रूप से देनी होगी। बिना पूर्व सूचना व सोशल डिस्टेंसिंग नहीं रखने पर 5 हजार व 31 से अधिक मेहमान होने पर एक लाख रुपए का जुर्माना लगाया जाएगा।
खरीदारी करने पैदल ही जाएं
लोगों से अपील की है कि जहां तक संभव हो बाजारों में खरीदारी के लिए दुपहिया व चौपहिया वाहनों का प्रयोग नहीं करें। नजदीकी दुकान से पैदल, साइकिल या सार्वजनिक परिवहन (साइकिल रिक्शा एवं ऑटो रिक्शा) का प्रयोग करें, ताकि बाजारों में भीड़भाड़ ना हो।
नई गाइड लाइन में क्या
नई गाइड लाइन के अनुसार 3 मई सुबह 5 से 17 मई सुबह 5 बजे तक महामारी रेड अलर्ट-जन अनुशासन पखवाड़ा रहेगा। इस दौरान सभी कार्यस्थल, व्यावसायिक प्रतिष्ठान एवं बाजार बंद रहेंगे। 7 मई दोपहर 12 बजे से 10 मई सुबह 5 बजे तक व 14 मई दोपहर 12 से 17 मई सुबह 5 बजे तक महामारी रेड अलर्ट-जन अनुशासन वीकेंड कर्फ्यू रहेगा व सोमवार से शुक्रवार प्रतिदिन दोपहर 12 बजे से अगले दिन सुबह 5 बजे तक सम्पूर्ण जिले में महामारी रेड अलर्ट-जन अनुशासन कर्फ्यू रहेगा। सभी प्रकार के खाद्य पदार्थ, किराने का सामान, आटा चक्की, पशु चारे से संबंधित थोक व खुदरा दुकानें सोमवार से शुक्रवार तक सुबह 6 से 11 बजे तक ही खुल सकेंगी।
कृषि आदान विक्रेताओं की दुकानें सोमवार व गुरुवार को सुबह 6 से 11 बजे तक खुलने की अनुमति होगी। ऑप्टिकल संबंधी दुकानें मंगलवार व शुक्रवार को सुबह 6 से 11 बजे तक खुल सकेंगी। मंडियां, फल-सब्जियां व फूल-मालाओं की दुकानें प्रतिदिन सुबह 6 से बजे 11 बजे तक व ठेलेे, साइकिल, रिक्शा, ऑटो रिक्शा व मोबाइल वैन के माध्यम से सब्जियों और फलों का विक्रय प्रतिदिन सुबह 6 से शाम 5 बजे तक तक कर सकते हैं। डेयरी व दूध की दुकानों को प्रतिदिन सुबह 6 से 11 व शाम 5 से शाम 7 बजे तक खोलने की अनुमति होगी।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn